P.Ashdown u Washingtonu. 18/7/02 - 2002-07-18
Visoki predstavnik je od MMF-a dobio još nekoliko dana, ali i jasnu poruku da samo vlada i parlament mogu spasiti Stand-by aranžman i 1
Visoki predstavnik Paddy Ashdown danas je u u Washingtonu razgovarao sa predstavnicima Medjunarodnog monetarnog fonda, nakon što je ova moćna medjunarodna financijska institucija zaprijetila povlačenjem kredita iz stand-by aranžmana za BiH, u ukupnom iznosu od 100 miliona američkih dolara. Izvještava Omer Vatrić. Razlog zbog kojeg je MMF izrekao prijetnje o povlačenju 100 milona dolara vrijednog Stand-by aranžmana, su zakoni koji su u procesu usvajanja u parlamentima u BiH i kojima će se, ako budu usvojeni, prekoračiti ovogodišnji budžet. Jedan od tih zakona je upućen Parlamentu Federacije, sa ciljem povećanja boračkih naknada. Ovim nacrtom zakona o pravima boraca, ratnih vojnih invalida i porodica pogiulih boraca se godišnji javni rashodi povećavaju za 180 miliona KM. U Federaciji nema dovoljno sredstava za pokrivanje tih troškova. Pred dolazak Visokog predstavnika u Washington iz MMF-a su jasno poručili: ako se usvoji ovaj zakon o boračkim naknadama, kredit iz stand-by aranžmana neće biti odobren. Time će se BiH uskratiti pristup trenutno raspoloživim sredstvima. Time će se takodje nanijeti šteta kredibilitetu zemlje kod drugih medjunarodnih finansijskih institucija i potencijalnih stranih ulagača. Usvajanje ovog nacrta zakona o boračkim naknadama, upozorio je, početkom sedmice, članove parlamenta Visoki predstavnik, dovelo bi do smanjivanja fondova vlade za isplatu državnih službenika, prosvjetnih i zdravstvenih radnika, a isto važi i za isplatu penzija, uključujući i same boračke penzije. Slično upozorenje poslala je Ambasada Sjedinjenih Država u BiH, kao drugi medjunarodni predstavnici. Visoki predstavnik je u iznenadnu posjetu Washingtonu, kako smo saznali, stigao kako bi sa zvaničnicima administracije i MMF-a razgovarao o mogućim negativnim ekonomskim posljedicama za BiH, ako se zakon o boračkim naknadama ne povuče iz procedure. Kako je najvljeno iz OHR-a i kako nam je to danas potvrdjeno, Visoki predstavnik je u Washingtonu zatražio od MMF-a da u cilju rješavanja ovog pitanja produži rok za održavanje konačnih pregovora. Nakon razgovora u dva navrata, na putu za Washingtonski aerodrom, odakle je u kasnim posljepodnevnim satima poletio za Sarajevo, Paddy Ashdown nam je o današnjim razgovorima rekao: P. ASHDOWN: Da, imamo malo vremena da riješimo ovo pitanje, ali ono mora biti riješeno. VOA: Koliko vremena? P.ASHDOWN: Riječ je o danima. VOA: Ne, dakle, o sedmicama ili mjesecima. P.ASHDOWN: Ne u svakom slučaju, ne. Parlament, kao što znate, zasjeda sljedeće sedmice, prema tome govorimo o danima. Sada smo dobili nešto vremena i to mora biti riješeno. VOA: Šta će MMF uraditi, ako se usvoji predlagani, povećani budžet? P.ASHDOWN: Sporazum se prolongira za narednih 6 mjeseci. BiH gubi 100 miliona dolara. VOA: Vi ste već pozvali poslanike u Parlamentu Federacije BiH da obace prijedlog spomenutog zakona. Šta ćete uraditi sada. Vraćate se u Sarajevo. Šta ćete uraditi sutra. P.ASHDOWN: Prenijeću poruku vladi da je MMF spreman da na kratko vrijeme sačeka riješenje problema, ali da on mora biti riješen i prenijeću to javnosti. VOA: Možete li jednostavno zaustaviti dalju proceduru donošenja spornih zakona o budžetu i omogućiti BiH da spasi tih 100 miliona dolara. P.ASHDOWN: Ne, jer MMF želi da vidi da su ljudi iz BiH u tome. Oni nisu za laganu opciju. Oni ne žele da ja to uradim, nego ljudi u BiH, Vlada BiH i parlament.